Diari Oficial de la Generalitat Valenciana


Sumari del DOGV 6602, del 06-09-2011 (2011/9172)

DECRET 114/2011, de 2 de setembre, del Consell, pel qual s'aprova el Reglament Orgànic i Funcional de la Conselleria de Governació.
-----------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2011/09/02/114/dof/vci/html**

### Dades del document

Número de DOGV
:   6602

Data del DOGV
:   06-09-2011

Secció del DOGV
:   I. DISPOSICIONS GENERALS

Número del document
:   2011/9172


Data del document
:   02-09-2011

Organisme emissor
:   Conselleria de Governació

Tipus de document
:   Decret

Anàlisi jurídica

 Descriptors 

:   * Conselleria de Governació
    * reglament intern
    * administració regional
    * legislació

DECRET 114/2011, de 2 de setembre, del Consell, pel qual s'aprova el Reglament Orgànic i Funcional de la Conselleria de Governació. [2011/9172]  
Preàmbul  
  
El Decret 5/2011, de 21 de juny, del president de la Generalitat, determina com a departament del Consell, la Conselleria de Governació, assignant-li competències.   
Resulta, doncs, necessària l'aprovació d'un reglament orgànic i funcional de la mencionada Conselleria de Governació que, adaptat al nou organigrama, determine les funcions que s'atribueixen als òrgans superiors i centres directius que la componen, així com a les unitats administratives de rang superior que se n'adscriuen a cada un.  
  
Per tot això, de conformitat amb el que estableix la Llei 5/1983, de 30 de desembre, del Consell, a proposta del conseller de Governació, i amb la deliberació prèvia del Consell, en la reunió del dia 2 de setembre de 2011,   
  
  
DECRETE  
  
  
Títol I  
Disposicions generals  
  
Article 1. Competències   
La Conselleria de Governació és el departament del Consell a què correspon d'exercir les competències en matèria d'interior, protecció civil, gestió de la Unitat del Cos Nacional de Policia adscrita a la Comunitat Valenciana, prevenció, extinció d'incendis i gestió de les competències en matèria de situacions d'emergència, desplegament estatutari, consultes populars i electorals, bandes de música i pilota valenciana.   
  
  
Article 2. Òrgans superiors i centres directius   
Sota la dependència de la persona titular del departament, la Conselleria de Governació està integrada pels següents òrgans superiors i centres directius:  
a) Secretaria Autonòmica de Governació.  
b) Sotssecretaria.  
c) Direcció General de Seguretat i Protecció Ciutadana.  
d) Direcció General de Prevenció, Extinció d'Incendis i Emergències.  
e) Direcció General de Coordinació del Desplegament Estatutari.  
  
Article 3. Substitucions del titular de la Conselleria i dels òrgans superiors i centres directius   
En els casos d'absència o malaltia del titular de la Conselleria serà aplicable el que disposa l'article 12.1.i de la Llei del Consell.  
  
Fins que es resolga la substitució, les funcions d'aquell o aquella com titular del departament, a excepció de les que li corresponen com a membre del Consell, seran exercides temporalment pels titulars de la Secretaria Autonòmica, Sotssecretària, direccions generals, seguint l'ordre previst en l'article 2 del present reglament.  
L'ordre esmentat serà aplicable, així mateix, a l'efecte de la seua substitució, per a la Secretaria Autonòmica, Sotssecretaria i direccions generals.  
El que estableixen els paràgrafs anteriors s'entén sense perjuí del que, si és el cas, dispose el conseller mitjançant una resolució.  
  
  
  
TÍTOL II  
De l'estructura i funcions dels òrgans  
 superiors i del nivell directiu  
  
Capítol I  
De la persona titular de la Conselleria  
  
Article 4. De les atribucions de la persona titular de la Conselleria  
1. La persona titular de la Conselleria de Governació és l'òrgan jeràrquic superior del departament, i exerceix totes les atribucions conferides per la Llei del Consell, així com qualsevol altra que li atorgue l'ordenament jurídic en l'àmbit competencial assignat a la Conselleria de Governació.  
2. La persona titular de la Conselleria, sota la superior autoritat del Consell, assumeix la representació orgànica de la Conselleria de Governació davant qualsevol classe d'institucions públiques i privades.   
Així mateix, assumeix les competències en matèria d'escoles de música i escoles d'educands, bandes de música i societats musicals; en especial, les relatives al foment, impuls i promoció estructural, social, econòmica i cultural de les bandes de música, escoles de música i d'educands i societats musicals, la promoció i protecció de l'associacionisme musical, prestant suport a les federacions i associacions que perseguisquen la promoció, desplegament, ensenyament, difusió i protecció de la música, així com l'establiment, entre altres, de les condicions i mitjans que faciliten l'adquisició d'instruments musicals per associacions sense finalitat lucrativa i el foment de la construcció, reforma i modernització dels edificis destinats a bandes de música i societats musicals, així com activitats i ensenyaments musicals no reglats.  
  
I, la competència relativa al foment, suport i potenciació, en tots els ordres, incloses la construcció, reforma i millora d'infraestructures corresponents, de l'esport de la pilota valenciana, així com la seua tutela, garantint-ne el coneixement, desplegament, pràctica i difusió dins i fora de la Comunitat Valenciana, coordinant i ajudant al funcionament de la Federació Esportiva de Pilota Valenciana.  
  
Article 5. Dels gabinets  
1. El gabinet de la persona titular de la Conselleria és la unitat de suport, assessorament i assistència immediata al titular del departament, de qui depèn directament.   
2. El gabinet de la persona titular de la Conselleria té a càrrec seu el manteniment de les relacions del titular del departament amb els alts òrgans i institucions de la Generalitat, de l'Estat i de les altres administracions públiques. També té a càrrec seu les relacions informatives i amb els mitjans de comunicació, així com el desplegament de totes les funcions se li que encomanen, sense perjuí de les competències assignades a la Secretaria Autonòmica de Comunicació.  
3. Depenent funcionalment de la persona titular de la Conselleria i orgànicament de la Sotssecretaria, a la Sotsdirecció General del Gabinet Tècnic corresponen les funcions concernents a assessorament tècnic, informes, estudis, documentació i seguiment parlamentari.  
  
4. La Sotsdirecció General del Gabinet Tècnic s'estructura en el servei següent:   
a) Servei d'Informes i Activitat Parlamentària a què correspon assessorar, d'acord amb criteris de competència tècnica i des d'una perspectiva pluridisciplinari, la persona titular del departament, elaborar i analitzar la informació i documentació sobre les matèries pròpies de la Conselleria, preparant els informes i estudis tècnics i memòries necessaris, proposar i tramitar les actuacions de la Conselleria relacionades amb l'activitat parlamentària.   
  
Capítol II  
De la Secretaria Autonòmica de Governació  
  
Article 6. De la Secretaria Autonòmica de Governació   
1. La Secretaria Autonòmica de Governació, sota la dependència de la persona titular de la Conselleria, i de conformitat amb el que disposa l'article 68 de la Llei del Consell, dirigeix i coordina els centres directius i les unitats administratives integrades en estos últims, que s'adscriuen sota la seua dependència.  
2. Assumeix les funcions que li atribueix l'article 68 de la Llei del Consell en matèria d'interior, protecció civil, gestió de la Unitat del Cos Nacional de Policia adscrita a la Comunitat Valenciana, prevenció i extinció d'incendis i gestió de les competències en matèria de situacions d'emergència, desplegament de l'Estatut d'Autonomia de la Comunitat Valenciana, consultes populars i electorals.  
3. Li correspon d'impulsar i coordinar la consecució dels programes i l'execució dels projectes que exercisquen els centres directius que estiguen sota la seua dependència, controlant-ne i supervisant-ne el compliment dels objectius.  
4. Alhora, li correspon de resoldre els recursos que s'interposen contra les resolucions dels centres directius que estiguen sota la seua dependència i els actes de les quals no esgoten la via administrativa.  
  
Article 7. Dels òrgans directius   
Sota la dependència del conseller/a i de la Secretaria Autonòmica de Governació es troben els òrgans directius següents:   
1. Direcció General de Seguretat i Protecció Ciutadana.  
2. Direcció General de Prevenció, Extinció d'Incendis i Emergències.  
3. Direcció General de Coordinació del Desplegament Estatutari.  
  
Article 8. De la Direcció General de Seguretat i Protecció Ciutadana  
  
1. La Direcció General de Seguretat i Protecció Ciutadana exerceix les funcions establides en l'article 70 de la Llei del Consell, així com les restants previstes en l'ordenament jurídic, i en especial les següents:  
  
a) La direcció i gestió de les polítiques de la Generalitat en matèria de seguretat i protecció ciutadana.   
b) La direcció i gestió de les polítiques relacionades amb la formació i selecció de les policies locals, dels serveis essencials i complementaris d'emergències i formació de la Unitat del Cos Nacional de Policia adscrita a la Comunitat Valenciana, així com la direcció i gestió de l'organisme que té assumides les competències en esta matèria.  
  
c) La investigació, desplegament i innovació en matèria de seguretat i emergències a través de l'organisme que té assumides les competències en matèria de formació i selecció.   
d) La gestió i realització d'altres activitats formatives en matèria de seguretat, emergències i protecció ciutadana.  
e) La coordinació i selecció de policies locals en la Comunitat Valenciana, així com el nomenament de representants en els tribunals.  
  
f) Estudi, assessorament i elaboració del desplegament normatiu en matèria de policies locals de la Comunitat Valenciana.   
g) La competència en matèria d'espectacles, establiments públics i activitats recreatives, en el marc del que estableix la normativa en vigor.   
h) En relació amb la Unitat del Cos Nacional de Policia adscrita a la Comunitat Valenciana, li correspon la direcció i gestió derivades de Llei Orgànica 2/1986, de 13 de març, de Forces i Cossos de Seguretat, així com de l'Acord administratiu de col·laboració subscrit entre el Ministeri de l'Interior i la Generalitat en matèria policial, i l'exercici de les competències en matèria de personal i operativa dels membres de la unitat esmentada.  
i) La gestió de les competències atribuïdes a la Generalitat en matèria de consultes populars i electorals, en el marc de la Llei Orgànica del Règim Electoral General i la Llei Electoral Valenciana.   
j) Alhora, té encomanada la gestió en matèria d'ajuda a les víctimes del terrorisme així com les iniciatives en reconeixement d'aquestes.   
  
2. La Direcció General de Seguretat i Protecció Ciutadana s'estructura de la manera següent:   
2.1. La Unitat del Cos Nacional de Policia adscrita a la Comunitat Valenciana.  
La Unitat del Cos Nacional de Policia adscrita a la Comunitat Valenciana depèn orgànicament del Ministeri d'Interior i funcionalment de la Conselleria de Governació i té a càrrec seu les funcions i atribucions assenyalades en l'article 38.1 de la Llei Orgànica 2/1986, de 13 de març, de Forces i Cossos de Seguretat, i contingudes en l'Acord de col·laboració subscrit amb el Ministeri d'Interior a l'empara del que estableix el Reial Decret 221/1991, de 22 de febrer, i n'exerceix el comandament, la coordinació i el control operatiu a través de la direcció de la Unitat.  
2.2. Sotsdirecció General de Seguretat i Formació  
La Sotsdirecció General té atribuïda la coordinació dels serveis i unitats adscrites a aquesta; la coordinació externa amb altres administracions públiques, en matèria de seguretat pública, i la representació de la Direcció General en les tasques que se li encomanen. Així mateix, durà a terme assistència tècnica jurídica i administrativa de la Unitat del Cos Nacional de Policia adscrita a la Comunitat Valenciana, així com la gestió i tramitació dels assumptes relatius al règim de personal i mitjans de l'esmentada Unitat.   
En matèria de seguretat pública, l'exercici de les funcions de la Direcció General en les competències de coordinació dels cossos de la policia local de la Comunitat Valenciana i de policia d'espectacles, establiments públics i activitats recreatives, així com la gestió en matèria d'ajuda a les víctimes del terrorisme.  
En matèria de formació té atribuïda la formació dels policies locals i dels serveis essencials i complementaris d'emergències, de la unitat adscrita, protecció civil i ciutadana, així com la selecció dels cossos de la policia local de la Comunitat Valenciana i de policia d'espectacles, establiments públics i activitats recreatives.  
  
En matèria de consultes populars i electorals, gestiona les funcions atribuïdes en matèria de consultes populars i eleccions i, en especial, realitza el seguiment dels processos electorals; elabora anàlisis estadístiques, estudis comparatius i avaluació de processos electorals i consultes populars; realitza propostes de desplegament legislatiu del sistema de consultes populars municipals d'acord amb allò legalment establit; i proposa tècniques que optimitzen el funcionament de les infraestructures i mitjans ofimàtics destinats al seguiment electoral.  
  
Així mateix, té atribuïdes les funcions relatives a la competència en matèria d'espectacles, establiments públics i activitats recreatives.  
  
La Sotsdirecció General per al compliment de les seues atribucions té assignats els serveis següents:  
2.2.1. Servei de l'Organització de la Seguretat, amb les funcions següents:  
a) Exercir les funcions en matèries de selecció dels policies locals i nomenament de representants de tribunals.  
b) Coordinar la policia local de la Comunitat Valenciana.  
c) Elaborar els informes preceptius de cobertura de funcionaris interins en els cossos de la policia local així com l'assessorament jurídic en matèria de policies locals.  
d) Gestionar els expedients de concessió de distincions i condecoracions al mèrit policial dels cossos de la Policia Local i de la Unitat del Cos Nacional de Policia adscrita a la Comunitat Valenciana.  
  
e) Gestionar les actuacions de coordinació dels cossos de la policia local.  
f) Estudiar i elaborar la normativa en matèria de policia local.  
g) Convocar i assistir tècnicament el Gabinet Tècnic de Coordinació de Policies Locals de la Comunitat Valenciana.  
h) Convocar i assistir tècnicament la Comissió de Coordinació de Policies Locals de la Comunitat Valenciana.  
i) Assessorar en matèria de policia local.  
j) Gestionar el Registre de Policies locals.  
k) Assistir tècnicament i administrativa la Unitat del Cos Nacional de Policia, adscrita a la Comunitat Valenciana.  
l) Gestionar i tramitar els assumptes relatius al règim de personal i mitjans de la unitat adscrita.   
m) Qualsevol altra que se li encomane en relació amb les matèries que li són pròpies.  
2.2.2. Servei de Formació en Seguretat i Emergències, amb les següents funcions   
a) Gestionar i impartir la formació de les policies locals, unitat adscrita i dels serveis essencials i complementaris d'emergències, protecció civil i ciutadana.  
b) Gestionar i desplegar altres activitats formatives en matèria de seguretat pública, emergències, protecció civil i ciutadana.   
c) Qualsevol altra que se li encomane en relació amb les matèries que li són pròpies.  
2.2.3. Servei d'Espectacles i Establiments Públics, amb les funcions següents:  
a) Emetre l'informe tècnic preceptiu respecte al compliment de les condicions generals tècniques exigides en les llicències i efectuar visites de comprovació i inspecció tècnica a espectacles públics, activitats recreatives i establiments públics.   
b) Tramitar els expedients d'autorització de les activitats i espectacles extraordinaris així com de les activitats singulars o excepcionals.  
  
c) Proposar el nomenament o designació a la Direcció General de Seguretat i Protecció Ciutadana dels presidents, delegats governatius, assessors i veterinaris de les places de bous, segons el que preveu la normativa específica en vigor.  
d) Tramitar els expedients sancionadors previstos en la Llei de la Generalitat, d'Espectacles Públics, Activitats Recreatives i Establiments Públics i l'adopció de mesures provisionals, així com sobre espectacles taurins.  
e) Tramitar els expedients de reducció o ampliació de l'horari de tancament de la Llei de la Generalitat, d'Espectacles Públics, Activitats recreatives i Establiments Públics.  
f) Tramitar els expedients d'autorització de sessions per a menors d'edat de la Llei de la Generalitat, d'Espectacles Públics, Activitats Recreatives i Establiments Públics.  
g) Tramitar els expedients d'autorització per a la realització de proves esportives, marxes, marxes ciclistes i altres esdeveniments a què es refereix l'annex II del Reial Decret, pel qual s'aprova el Reglament General de Circulació per a l'aplicació i desplegament del text articulat de la Llei sobre Trànsit i Circulació de Vehicles de Motor.  
h) Tramitar els expedients per al visat i aprovació del cartell de les condicions específiques d'admissió.   
i) Inscripció de les empreses i establiments destinats a la realització d'espectacles públics i activitats recreatives, en el registre previst en la Llei de la Generalitat, d'Espectacles Públics, Activitats Recreatives i Establiments Públics, sense perjuí de la competència d'altres departaments.  
j) Coordinar els òrgans de les direccions territorials amb competències delegades en matèria d'espectacles i establiments públics i activitats recreatives.  
k) Informació i coordinació amb els ajuntaments, en la matèria atribuïda al servei.  
l) Autorització dels festejos taurins tradicionals i espectacles taurins d'acord amb la seua normativa d'aplicació.   
m) Qualsevol altra que se li encomane per llei en relació amb les matèries que li són pròpies.  
  
Article 9. De la Direcció General de Prevenció, Extinció d'Incendis i Emergències  
1. La Direcció General de Prevenció, Extinció d'Incendis i Emergències exerceix les funcions establides en l'article 70 de la Llei del Consell, així com les restants previstes en l'ordenament jurídic, i en especial les següents:  
a) La direcció i gestió de les polítiques de la Generalitat en matèria de prevenció i extinció d'incendis forestals segons el que estableix la Llei Forestal de la Comunitat Valenciana, la Llei de Protecció Civil i Gestió d'Emergències de la Comunitat Valenciana i en tota la normativa aplicable, en coordinació amb altres administracions públiques.   
  
b) La direcció i gestió de les polítiques de protecció preventiva de les muntanyes o terrenys forestals de la Comunitat Valenciana, incloent-hi les actuacions en infraestructures de prevenció i extinció d'incendis, així com la investigació de causes i realització d'anàlisis estadístiques sobre incendis forestals.  
c) Fomentar la participació ciutadana en matèria de prevenció d'incendis forestals.  
d) Establir i gestionar les polítiques de prevenció en l'ús públic i recreatiu de les muntanyes, amb l'establiment de les mesures cautelars necessàries per a això.  
e) La planificació, direcció, gestió i coordinació de la vigilància enfront del risc d'incendis forestals.  
f) La direcció i gestió de polítiques d'informació i conscienciació ciutadana en matèria de prevenció d'incendis.  
g) L'estímul de la col·laboració científica i acadèmica, així com el seguiment i la participació en projectes internacionals en matèria de prevenció i extinció d'incendis forestals.  
h) L'elaboració de les mesures necessàries per a la recuperació o restauració dels terrenys degradats, erosionats o afectats per un incendi forestal.  
i) La detecció i extinció d'incendis forestals.  
j) Així mateix li correspon la competència en matèria de protecció civil i gestió d'emergències en el marc del que estableix la Llei de la Generalitat, de Protecció Civil i Gestió d'Emergències.  
k) La direcció i gestió de la comanda del Consell de Seguretat Nuclear a la Generalitat.  
l) La direcció i gestió de la participació de la Generalitat en els consorcis de bombers.  
m) Les que en un futur poguera encomanar-li el titular de la Conselleria per delegació de les pròpies o per desplegament i complement de la normativa vigent.  
2. La Direcció General de Prevenció, Extinció d'Incendis i Emergències s'estructura de la manera següent:  
2.1. Sotsdirecció General d'Emergències i Planificació.  
1. La Sotsdirecció General té atribuïdes totes les funcions de coordinació dels serveis d'emergències, així com les tasques d'atenció i informació ciutadana davant de qualsevol situació d'emergència i la coordinació amb altres administracions públiques. Igualment li correspon l'avaluació i anàlisi de les situacions d'emergència que comprèn l'elaboració i actualització dels plans de prevenció en emergències, així com protocols d'actuació en les situacions d'emergències en el marc de competències previst en la Llei de la Generalitat, de Protecció Civil i Gestió d'Emergències, elaboració de la normativa, preparació d'informes i estudis d'avaluació de riscos, així com totes les funcions orientades a la formació i sensibilització ciutadana en protecció civil, campanyes institucionals, informació ciutadana i cursos de formació.   
  
2. Així mateix, assumeix funcions de gestió de la intervenció urgent dels serveis operatius davant situacions d'emergències, de l'atenció del Telèfon Únic d'Emergència Europeu 112 Comunitat Valenciana, facilitant als serveis operatius d'urgència i emergència el sistema informàtic i de comunicacions d'utilització comuna i, facilitar, coordinar i gestionar l'accés dels serveis d'intervenció a la Xarxa de Comunicacions d'Urgències i Emergències de la Generalitat.   
  
3. Igualment li correspon dur a terme funcions de coordinació i gestió en matèria de prevenció i extinció d'incendis, segons el que estableix la Llei Forestal de la Comunitat Valenciana i tota la normativa aplicable, així com la planificació, direcció i coordinació de la vigilància enfront del risc d'incendis forestals, i totes les funcions orientades a la formació i sensibilització ciutadana en matèria de prevenció i extinció d'incendis, campanyes institucionals, informació ciutadana i cursos de formació.  
  
4. La Sotsdirecció General per al compliment de les seues atribucions té assignats els serveis següents:  
1. Servei d'Emergències, amb les següents funcions  
a) Organitzar i supervisar el desplegament territorial de servei d'emergències de la Generalitat a la Comunitat Valenciana.  
b) Coordinar les activitats operatives dels consorcis provincials de bombers.  
c) Gestionar les labors derivades de la comanda de funcions firmada entre la Generalitat i el Consell de Seguretat Nuclear per a la vigilància radiològica ambiental de l'entorn de la Central Nuclear de Cofrents, així com la inspecció de les instal·lacions radiològiques.  
d) Qualsevol altra que se li encomane en relació amb les matèries que li són pròpies.  
4.2. Servei de Planificació, amb les següents funcions   
a) Elaborar i actualitzar els plans de protecció civil.  
b) Gestionar les aportacions econòmiques de la Generalitat als consorcis provincials de bombers.  
c) Informar, avaluar, elaborar plans i assessorar en matèria de prevenció de riscos i realitzar totes les actuacions que anaren necessàries per a executar les funcions del centre directiu.  
d) Gestionar les línies de subvenció i els convenis de col·laboració amb les associacions i el voluntariat de Protecció Civil.  
e) Gestionar el Registre Autonòmic de Plans d'Autoprotecció.  
f) Qualsevol altra que se li encomane en relació amb les matèries que li són pròpies.  
4.3. Servei de Prevenció i Extinció, amb les funcions següents:  
  
a) La direcció tècnica de la prevenció contra els incendis forestals.  
  
b) Vigilància fixa i mòbil.  
c) Potenciació del voluntariat.  
d) Silvicultura preventiva.  
e) Infraestructures de prevenció.   
f) Informació estadística i investigació de causes i motivacions.  
  
g) Gestionar els recursos humans i materials d'extinció d'incendis forestals de la Generalitat.  
g) Qualsevol altra que se li encomane en relació amb les matèries que li són pròpies.  
  
Article 10. De la Direcció General de Coordinació del Desplegament Estatutari  
1. La Direcció General de Coordinació del Desplegament Estatutari exercix les funcions establides en l'article 70 de la Llei del Consell, així com les restants previstes en l'ordenament jurídic, i en especial, les següents:  
a) Promoure, dirigir i orientar les iniciatives legislatives del desplegament de l'Estatut d'Autonomia de la Comunitat Valenciana i dirigir i gestionar totes les actuacions encaminades a la recuperació, desplegament, impuls, potenciació i divulgació del dret foral civil valencià, així com impulsar i gestionar els organismes i institucions implicats en el desplegament esmentat, i en especial, la Comissió de Codificació Civil Valenciana i el seu òrgan assessor, l'Observatori de Dret Civil Valencià, amb l'objecte d'establir les bases per a l'elaboració d'un codi civil valencià, en desplegament del que disposa l'article 49.1.2a de l'Estatut d'Autonomia. Impulsar, així mateix, totes les actuacions de distinta naturalesa a la legislativa que dimanen de l'Estatut d'Autonomia per al seu desplegament. Els organismes esmentats quedaran adscrits a la Conselleria de Governació i sota la dependència d'esta Direcció General.  
b) Promoure convenis de col·laboració destinats a la investigació, promoció i divulgació del dret foral civil valencià.  
c) Impulsar i promoure, en coordinació amb l'administració local quan així escaiga, la creació de tots aquells organismes que requerisca el desplegament de l'Estatut d'Autonomia o que estiguen relacionats amb el desplegament i promoció de l'autogovern.  
d) Promoure i impulsar el desplegament de l'Estatut d'Autonomia de la Comunitat Valenciana i l'autogovern en col·laboració amb les administracions locals i departaments implicats. Col·laborar en totes les matèries relacionades amb les qüestions esmentades, informant i donant suport en aquestes a l'administració autonòmica de la Comunitat Valenciana.  
e) Col·laborar en les polítiques d'assumpció i transferències de competències previstes en l'Estatut d'Autonomia de la Comunitat Valenciana.  
f) Promoure les actuacions i polítiques orientades a la plena igualtat i solidaritat entre comunitats autònomes.  
g) La direcció i gestió de les polítiques de la Generalitat destinades a la promoció de l'autogovern i el seu desplegament.  
h) Fomentar convenis de col·laboració orientats a la promoció, coneixement, aprofundiment i consolidació de l'autogovern.  
i) Promoure i impulsar actuacions encaminades a revalorar i difondre les senyes d'identitat del poble valencià reconegudes en l'Estatut d'Autonomia, així com totes les iniciatives orientades a vetlar per la protecció i defensa de la identitat i els valors i interessos del poble valencià i el respecte a la diversitat cultural de la Comunitat Valenciana, en desplegament del que disposa l'article 12 de l'Estatut d'Autonomia.  
  
j) Promoure i gestionar, en col·laboració amb la resta d'administracions públiques implicades, la formació ciutadana en els valors, patrimoni històric i cultural i tradicions del poble valencià sobre els quals s'assenta el nostre autogovern. En especial fomentar la divulgació i investigació d'institucions tradicionals com el Tribunal de les Aigües de València.  
k) Impulsar propostes encaminades a aconseguir una major presència i representació de la Comunitat Valenciana i els seus interessos en les institucions de l'Estat amb representació territorial.  
2. La Direcció General de Coordinació del Desplegament Estatutari s'estructura de la manera següent:  
2.1. Servei de Dret Foral i Seguiment Legislatiu, amb les funcions següents:   
a) Estudi, informe i propostes de desplegament estatutari.  
b) Informar i donar suport a l'administració autonòmica de la Comunitat Valenciana en matèria de desplegament estatutari i promoció de l'autogovern.  
c) Informar respecte de les mesures previstes en l'article 18 de l'Estatut d'Autonomia, per a fer-ne possible el desplegament, així com en la resta de casos en què estiguen previstes mesures de dita naturalesa en l'Estatut d'Autonomia.  
d) Estudis, anàlisis comparatives, avaluació i informes sobre Dret Comparat.  
e) Coordinació amb els serveis corresponents de les administracions locals i departaments en què incidisquen les iniciatives legislatives de desplegament estatutari.  
f) Documentació, publicacions, comunicació i compilació, així com crear, sistematitzar i custodiar l'arxiu.  
g) Promocionar la investigació i estudi del Dret Foral Valencià.  
  
h) Promoure les iniciatives legislatives pertinents per a la recuperació i desplegament del Dret Foral Civil Valencià, establint els criteris i directrius que permeten l'adaptació a les necessitats socials i econòmiques de la Comunitat Valenciana.  
i) Elaborar els informes necessaris per a donar suport a les dites iniciatives, incloent les anàlisis pertinents sobre Dret Comparat.  
j) Gestionar la Comissió de Codificació Civil Valenciana i el seu corresponent òrgan assessor, l'Observatori de Dret Civil Valencià.  
  
k) Qualsevol altra que se li encomane en relació amb les matèries que li són pròpies.  
2.2. Servei d'Avaluació, Coordinació i Divulgació, amb les funcions següents:  
a) Estudi, anàlisi i concreció de les funcions la transferència o el desplegament de les quals es considere necessari.  
b) Col·laboració, preparació, estudi i elaboració dels informes que sustenten les sol·licituds necessàries per a verificar les transferències que es determinen, sempre dins del marc establert en l'article 150.2 de la Constitució Espanyola i conforme al procediment legalment establert.  
c) Preparació dels convenis de col·laboració amb la resta de les administracions en matèria de la seua competència.  
d) Igualment li correspon la funció d'informar, assessorar i donar suport a la representació en la Comissió Mixta de Transferències.  
e) El disseny i seguiment de les campanyes informatives, o de divulgació i imatge, aprofundiment i promoció de la identitat, valors, cultura, història i institucions pròpies de la Comunitat Valenciana, en col·laboració amb els centres directius.  
f) Gestió de les publicacions relacionades amb estos objectius.  
g) Preparació i elaboració d'aquells convenis destinats a la divulgació i la promoció de l'autogovern, així com de la identitat, valors, cultura, història i institucions pròpies de la Comunitat Valenciana.  
  
h) Elaborar i coordinar plans de formació i divulgació en matèria de desplegament estatutari o de promoció d'autogovern.  
i) Igualment es desplegaran plans de formació a fi d'impartir cursos en matèria d'autogovern i desplegament estatutari en l'ensenyament primari i secundari, en col·laboració amb la conselleria competent en matèria d'educació.  
j) Estudiar, impulsar i proposar la creació d'organismes i institucions que dimanen de l'Estatut d'Autonomia, així com tots aquells instituts, organismes o centres d'investigació orientats a promoure i desplegar l'autogovern, d'acord amb les funcions establides en el Reglament Orgànic d'esta Conselleria.  
k) Qualsevol altra que se li encomane en relació amb les matèries que li són pròpies.  
Capítol III  
De la Sotssecretaria  
  
Article 11. La Sotssecretaria  
1. Sota la directa dependència de la persona titular de la Conselleria, la Sotssecretaria té atribuïdes les competències i funcions establides per l'article 69 de la Llei del Consell, així com les que li vinguen atribuïdes per altres normes i les que li encomane el titular del departament.  
  
En particular, li corresponen les següents:  
a) Dirigir i coordinar els serveis generals i dependències comunes de la Conselleria.  
b) Gestionar la tramitació i coordinació dels convenis i acords de col·laboració de la conselleria, així com supervisar els expedients de contractació que gestionen altres centres directius, excepte aquells respecte dels quals els seus titulars tinguen delegades les facultats per a la seua celebració.  
c) Elaborar la proposta de l'avantprojecte del pressupost anyal, tramitar les modificacions pressupostàries i realitzar el seguiment de l'execució del pressupost.  
d) Dissenyar, executar i mantindre actualitzats els programes d'informació i gestió econòmica de la Conselleria, establint les directrius per a la correcta gestió de despeses i ingressos i l'òptima utilització dels recursos.  
e) Tramitar els expedients de contractació.  
f) Gestionar les despeses de personal de la Conselleria i tramitar les incidències de nòmina.  
g) Realitzar estudis tècnics i de Dret Comparat, així com recopilar documentació sobre matèries de competència de la Conselleria.  
  
h) Emetre informes sobre els assumptes que hagen de sotmetre's al Consell, al president de la Generalitat o a altres òrgans, quan això siga preceptiu o així ho dispose el conseller.  
i) Demanar l'emissió dels informes jurídics preceptius, d'acord amb el que disposen els articles 42 i 43 de la Llei del Consell.  
j) Elaborar estudis i anàlisis relatives a la racionalització i reorganització, tant de l'estructura organitzativa de la Conselleria com dels procediments de gestió que s'hi realitzen, coordinant els treballs que en esta matèria s'elaboren per altres òrgans o unitats del departament.  
  
k) Tramitar, proposar i, en general, executar els actes de gestió econòmica i administrativa que li corresponguen, dins de l'àmbit funcional del centre directiu i d'acord amb el que estableixen les disposicions i instruccions dictades pels òrgans competents.  
l) Elaborar, emetre informes i proposar disposicions sobre matèries del seu àmbit funcional, així com dictar resolucions, instruccions i ordes de servei en assumptes de la seua competència.  
m) Gestionar les competències assignades en matèria de bandes de música, societats musical i pilota valenciana.  
2. Per a l'execució de les funcions esmentades, de la Sotssecretaria depèn la Secretaria General Administrativa.   
  
Article 12. La Secretaria General Administrativa   
1. Adscrita a la Sotssecretaria, la Secretaria General Administrativa, de conformitat amb el que disposa l'article 73 de la Llei del Consell, és la unitat amb la màxima jerarquia de nivell administratiu de la Conselleria, que presta suport a la Sotssecretaria i, sota la seua autoritat, atén i gestiona la totalitat dels serveis generals de la Conselleria.  
2. La Secretaria General Administrativa s'estructura de la manera següent:   
2.1. Servei de Contractació i Assumptes Generals, amb les funcions següents:  
a) Assessorar en la planificació, programació, seguiment i avaluació de les inversions de la Conselleria.  
b) Anàlisi, disseny, determinació i ordenació de criteris en relació amb les contractacions que s'efectuen.  
c) Estudiar, preparar i formalitzar els expedients de contractació de la Conselleria.  
d) Elaboració d'informes proposades de resolució i la resta d'incidències que es deriven dels contractes.  
e) Realitzar estudis, propostes i actuacions que afecten l'organització dels assumptes generals de la Conselleria.  
f) Vetlar pel funcionament correcte del Registre general d'entrada i eixida de documents i de l'Arxiu general de la Conselleria.  
g) Gestionar els assumptes generals, com ara règim interior, parc mòbil, sense perjuí de les competències que tinga atribuïdes la Conselleria competent en esta matèria, així com el manteniment d'instal·lacions i altres de semblants.  
h) Gestionar les adquisicions de material de tipus general necessari per al funcionament normal de la Conselleria.  
i) Tramitació dels procediments de responsabilitat patrimonial  
j) Tramitar reclamacions administratives prèvies a l'exercici d'accions civils.  
k) Coordinar els serveis de gestió administrativa de les direccions territorials de la Conselleria.   
l) Coordinar i impulsar la tramitació dels projectes normatius, així com col·laborar amb les direccions generals en la seua elaboració.  
  
m) Racionalització dels procediments administratius en coordinació amb la resta de departaments de la Conselleria.  
n) Assistència tècnica a les direccions generals per a la preparació de convocatòries de subvencions així com per a la implantació de procediments de gestió.  
o) Coordinació, seguiment i supervisió i impuls de la tramitació dels convenis de col·laboració i la seua remissió al Registre de Convenis.  
  
p) Estudi i proposta sobre normalització de documents administratius.  
q) Supervisió i revisió dels expedients corresponents als assumptes que s'hagen d'elevar a la Comissió de Secretaris Autonòmics i Sotssecretaris i al Consell per a la seua aprovació o coneixement, preparar l'informe de la Sotssecretaria i traslladar els acords al centre directiu corresponent de la Conselleria.  
r) Tramitació de la publicació de normes i actes de la conselleria en els diaris oficials.  
s) Assistència tècnica i administrativa a la Comissió de Codificació Civil Valenciana, Observatori de Dret Civil Valencià i qualsevol altre organisme adscrit a esta Conselleria, sense perjuí que puguen delegar-se estes funcions.  
t) Qualsevol altra que li siga encomanada en relació amb les matèries que li són pròpies.  
2.2. Servei de Programació i Gestió Econòmica, amb les funcions següents:  
a) Elaboració de l'avantprojecte dels pressupostos de la Conselleria.  
b) Tramitar les modificacions pressupostàries.  
c) Tramitar i formalitzar els ingressos que s'originen per les activitats dels distints centres directius de la Conselleria.  
d) Control i seguiment de l'execució pressupostària i econòmica de tots els programes pressupostaris de la Conselleria i gestionar el corresponent a direcció i serveis generals.   
e) Informar els avantprojectes de llei, projectes de disposicions generals, resolucions o convenis de la Conselleria amb repercussió en la despesa pública.  
f) Coordinació i seguiment de les distintes caixes pagadores de la Conselleria, així com la comptabilització dels comptes justificatius dels fons de caixa fixa gestionats pels centres directius de la Conselleria.  
  
g) Supervisió de l'activitat de gestió econòmica pressupostària que realitzen altres unitats de la Conselleria.  
h) Tramitar les incidències relatives a la gestió econòmica del personal adscrit al departament.  
i) Gestió de nòmines.  
j) Qualsevol altra funció relativa a la gestió econòmica o pressupostària.  
2.3. Servei de Recursos Humans, amb les funcions següents:   
a) Gestió del personal de la Conselleria.  
b) Preparar les propostes de les relacions de llocs de treball de la Conselleria i les seues actualitzacions.  
c) Elaboració d'estudis sobre les plantilles de personal de les distintes unitats de la Conselleria.  
d) Elaboració d'informes i propostes de resolució respecte dels recursos administratius i, reclamacions prèvies, en matèria de personal.  
e) Tramitació dels procediments disciplinaris.  
f) Tramitació de les situacions del personal.  
g) Custòdia i manteniment dels expedients de personal.  
h) Gestió i tramitació de queixes i suggeriments.  
i) Estudi dels processos, estructures i mètodes de treball.   
j) Direcció i supervisió de les actuacions tendents a la millora de la qualitat en els procediments i serveis públics.  
k) Vetlar pel compliment de la normativa en matèria de personal   
  
l) Qualsevol altra que se li encomane en relació amb les matèries que li són pròpies.  
  
  
Títol III  
De l'organització territorial  
  
Article 13. Organització territorial  
1. Com a expressió del principi de desconcentració administrativa, la Conselleria s'organitza territorialment en serveis centrals, que estenen la seua competència a tot l'àmbit de la Comunitat Valenciana, i en direccions territorials, amb competència d'àmbit provincial.  
2. En cada una de les capitals de les províncies d'Alacant, Castelló i València hi ha una direcció territorial, que actua sota la dependència orgànica de la Sotssecretaria i amb competència en el territori de la respectiva província.  
3. Funcionalment, les direccions territorials depenen de les distintes direccions generals de la Conselleria, segons l'índole de la matèria.  
  
  
Article 14. Direccions territorials   
1. Al capdavant de cada direcció territorial hi ha el/la director/a territorial, amb el caràcter de representant permanent de la conselleria en el seu respectiu territori.  
2. El/la director/a territorial és l'òrgan de relació ordinària i regular entre les unitats, centres i dependències territorials i els serveis centrals del departament.  
3. A cada director/a territorial dins del seu àmbit territorial li correspon l'exercici de les funcions següents:  
a) Exercir la direcció de tots els serveis, programes i activitats que exerceixen els serveis, seccions, unitats i negociats i la resta de centres dependents o integrats en la Direcció Territorial.  
b) Vetlar per l'adequat desplegament i execució de les funcions pròpies de la Conselleria en el seu àmbit territorial.  
c) Exercir les funcions que li atribueixen les disposicions vigents, així com les que expressament deleguen els centres directius competents.  
  
  
Disposició transitòria  
  
Única. Règim transitori de les unitats i llocs de treball  
Les unitats i llocs de treball de nivell administratiu continuaran subsistents i continuaran donant el suport administratiu en relació amb aquells assumptes i expedients que els corresponguen per raó de la matèria, sense perjuí de la competència per a resoldre dels òrgans als quals els ha estat atribuïda, realitzant-se'n la retribució a càrrec dels mateixos crèdits pressupostaris. Tot això fins que s'aproven les relacions de llocs de treball adaptades a l'estructura orgànica prevista en aquest Reglament, sense perjuí que, des del moment de la seua entrada en vigor, es produïsquen determinats canvis d'adscripció d'unitats administratives i llocs de treball, de conformitat amb la reorganització efectuada.   
  
  
  
Disposició derogatòria  
  
Única. Normativa derogada  
Queden derogades totes les disposicions que del mateix rang o d'un rang inferior s'oposen al present decret i, en especial, el Decret 100/2007, de 13 de juliol, del Consell, pel qual es va aprovar el Reglament Orgànic i Funcional de la Conselleria de Governació, així com l'Ordre de 31 de juliol de 2007, de la Conselleria de Governació, per la qual es desplega el Decret 100/2007; i el Decret 115/2010, de 27 d'agost, del Consell, pel qual es modifica el Decret 100/2007.  
  
  
Disposicions finals  
  
Primera. Habilitació desplegament reglamentari  
Es faculta la persona titular de la Conselleria de Governació per a dictar totes les disposicions que requerisca el desplegament i execució del present decret, en compliment del que disposa la Llei del Consell.  
  
Segona. Entrada en vigor  
El present decret entrarà en vigor l'endemà de la publicació en el Diari Oficial de la Comunitat Valenciana.  
  
Castelló de la Plana, 2 de setembre de 2011  
  
El president de la Generalitat,  
ALBERTO FABRA PART  
  
El conseller de Governació,  
SERAFÍN CASTELLANO GÓMEZ


Còpia Permalink ELI